钦定古今图书集成/明伦汇编/氏族典/第191卷 > 萧贡
## 钦定古今图书集成/明伦汇编/氏族典/第191卷 > 萧贡

按《金史萧贡传》：“贡字贞卿，京兆咸阳人。大定二十二
年进士，调镇戎州判官、泾阳令、泾州观察判官，补尚
书省令史。旧例，试补两月乃补用，贡至数日，执政以
为能，即用之，擢监察御史，迁北京转运副使。亲老归
养，除翰林修撰。诏词臣作唐用董重质《诛郭谊得失
论》，贡为第一。改治书侍御史。丁父忧，起复，改右司员”
外郎，寻转郎中，迁国子祭酒，兼太常少卿，与陈大任
刊修《辽史》。改刑部侍郎，历同知大兴府事、德州防御
使，三迁河东北路按察转运使。大安末，改彰德军节
度使。坐兵兴不能守城，降同知通远军节度事。未几，
改静难军节度使，历河东北路、南京路转运使，御史
中丞、户部尚书。兴定元年致仕，元光二年卒。谥文简。
有注《史记》一百卷。